Fatmir Limaj paraqitet në prokurori, dyshohet për krime lufte
Prokurorët lëshuan urdhër arresti për deputetin e Parlamentit të Kosovës dhe nëntë persona të tjerë
Deputeti i Parlamentit të Kosovës, Fatmir Limaj, tha mbrëmë se është i gatshëm të përballet me drejtësinë. Ai i bëri këto komente pas intervistimit nga prokurorët e Misionit të Bashkimit Evropian për policinë dhe drejtësinë të cilët dje lëshuan urdhër arrest për zotin Limaj dhe nëntë persona të tjerë nën dyshimet për përfshirje në krime lufte. Nëntë persona janë arrestuar dje në një operacion në shkallë të gjerë të EULEX-it, nën dyshimet për vrasje, tortura dhe veprime të tjera penale të bëra kundër civilëve shqiptarë dhe serb të Kosovës, si dhe ndaj të burgosurve të luftës në qendra të paraburgimit në Kosovë në vitin 1999. Në urdhër arrestin e lëshuar ndaj zotit Limaj thuhet se ai, dyshohet të ketë urdhëruar ekzekutimin e policëve serbë të rrëmbyer nga kryengritësit shqiptarë. Sipas prokurorëve, Limaj i cili ishte një nga komandantët e njohur të ish Ushtrisë Çlirimtare të Kosovës kishte torturuar një të burgosur serb gjatë marrjes në pyetje në fshatin Kleçkë të komunës së Malishevës në Kosovën qendrore. Në orët e mbrëmjes zoti Limaj u paraqit vet para prokurorëve duke e vlerësuar veprimin e tij si një veprim në të mirë të vendit. tha zoti Limaj. Pas rreth dy orësh qëndrimi në mjediset e EULEX-it, zoti Limaj dhe avokati i tij Tomë Gashi thanë shkurt se do të vazhdojnë të bashkëpunojnë me drejtësinë. tha zoti Limaj. Nuk është ende e qartë se si do të rrjedhin gjërat rreth zotit Limaj meqë ai është deputet i Parlamentit dhe sipas Kushtetutës së Kosovës, Deputeti i Parlamentit nuk mund të arrestohet dhe as ndalohet përderisa është duke kryer detyrat e tij si deputet, pa pëlqimin e shumicës së të gjithë deputetëve të Parlamentit”. Më 30 nëntor të vitit 2005 Gjykata Ndërkombëtare për Krime lufte në Hagë shpalli të pafajshëm Fatmir Limajn, i cili në shkurt të vitit 2003 qe akuzuar për përfshirje në krime kundër civilëve shqiptarë dhe serbë gjatë luftës së vitit 1998. Nuk ka pasur reagime të menjëhershme të autoriteteve vendase, ndërsa kundër këtyre arrestimeve kanë reaguar Organizatat e dala nga lufta. Në një reagim të këtyre organizatave shprehet siç thuhet, “indinjata me rastin e arrestimeve të veteranëve të luftës së Ushtrisë Çlirimtare të Kosovës nga Malisheva dhe Lipjani”. Në reagim theksohet se “veprimet e EULEX-it janë të pabazuara e të papërgjegjshme, me qëllim të njollosjes së luftës çlirimtare dhe për të provokuar një situatë të tensionuar në Kosovë”.